คลังดันทำ‘อี-วอลเล็ต’
คลังบี้ธนาคารพาณิชย์ทำกระเป๋าเงินอิเล็กทรอนิกส์ ไม่มีบัญชีเงินฝากก็ใช้บริการพร้อมเพย์ได้
18 ก.ค. 2559

คลังบี้ธนาคารพาณิชย์ทำกระเป๋าเงินอิเล็กทรอนิกส์ ไม่มีบัญชีเงินฝากก็ใช้บริการพร้อมเพย์ได้
นายอภิศักดิ์ ตันติวรวงศ์ รมว.คลัง เปิดเผยว่า การลงทะเบียนพร้อมเพย์โดยใช้เลขที่บัตรประชาชนหรือหมายเลขโทรศัพท์มือถือผูกติดกับบัญชีเงินฝากของธนาคารตั้งแต่วันที่ 15 ก.ค.ที่ผ่านมา เป็นจุดเริ่มต้นของการดำเนินการระบบชำระเงินทางอิเล็กทรอนิกส์ หรืออี-เพย์เมนต์ เป้าหมายต่อไปคือการให้ผู้ที่ไม่มีบัญชีเงินฝากสามารถนำเลขบัตรประชาชนมาลงทะเบียนกับธนาคารพาณิชย์เป็นกระเป๋าเงินอิเล็กทรอนิกส์ (อี-วอลเล็ต) ใช้โอนรับเงินได้เหมือนกับคนที่มีบัญชีทั่วไป จะทำให้คนที่อยู่ต่างจังหวัด คนมีรายได้น้อย เกษตรกรจำนวนมากที่ไม่มีบัญชีเงินฝากสามารถที่จะเข้ามาใช้บริการพร้อมเพย์ได้
“กระเป๋าเงินอิเล็กทรอนิกส์จะทำให้ทุกคนเข้าถึงบริการทางการเงินได้ทุกคน ในการประชุมคณะกรรมการอี-เพย์เมนต์ ล่าสุดผมได้สั่งการกำชับกับธนาคารพาณิชย์ไปแล้วว่าอย่าลืมเรื่องการลงทะเบียนพร้อมเพย์ ที่ผมอยากให้ทำให้เร็วที่สุด เพราะมันจะทำให้คนเกือบทั้งประเทศเข้าถึงบริการทางการเงินอินเทอร์เน็ตแบงก์กิ้ง หรือโมบายแบงก์กิ้ง” นายอภิศักดิ์ กล่าว
นายอภิศักดิ์ กล่าวว่า ระบบอี-เพย์เมนต์เป็นการสร้างพื้นฐานเศรษฐกิจที่สำคัญตัวหนึ่งของประเทศหากไม่มีการสร้างพื้นฐานใหม่อย่างก้าวกระโดดและเดินตามประเทศอื่นไปเรื่อยๆ ก็ไม่มีทางชนะประเทศคู่แข่งได้ ซึ่งระบบอี-เพย์เมนต์ทำให้เศรษฐกิจของไทยพัฒนาข้ามและชนะคู่แข่งได้
นายสมชัย สัจจพงษ์ ปลัดกระทรวงการคลัง กล่าวว่า ธนาคารพาณิชย์ทุกแห่งสามารถลงทะเบียนพร้อมเพย์แบบไม่มีบัญชีหรือการลงทะเบียนแบบกระเป๋าเงินอิเล็กทรอนิกส์ได้เลย ส่วนที่ธนาคารพาณิชย์ยังไม่ดำเนินการคาดว่ากลัวประชาชนเกิดความสับสน เพราะแค่การลงทะเบียนพร้อมเพย์แบบผูกติดกับบัญชีที่ดำเนินการอยู่ขณะนี้ก็ยังมีความเข้าใจคลาดเคลื่อนอยู่มาก โดยเฉพาะความไม่มั่นใจในความปลอดภัย ซึ่งธนาคารแห่งประเทศไทย (ธปท.) ได้ออกมายืนยันแล้วว่าระบบพร้อมเพย์มีความปลอดภัยสูง